CELEX: C2004/168/22
Language: da
Date: 2004-06-26 00:00:00
Title: Sag T-157/04: Sag anlagt den 22. april 2004 af Jöel De Bry mod Kommissionen for De Europæiske Fællesskaber

26.6.2004   
            
            
               DA
            
            
               Den Europæiske Unions Tidende
            
            
               C 168/12
            
         Sag anlagt den 22. april 2004 af Jöel De Bry mod Kommissionen for De Europæiske Fællesskaber
   (Sag T-157/04)
   (2004/C 168/22)
   Processprog: fransk
   Ved De Europæiske Fællesskabers Ret i Første Instans er der den 22. april 2004 anlagt sag mod Kommissionen for De Europæiske Fællesskaber af Jöel De Bry, Woluwe-St-Lambert (Belgien), ved avocats Sébastien Orlandi, Albert Coolen, Jean-Noël Louis og Etienne Marchal, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Annullation af afgørelsen om udfærdigelse af sagsøgerens bedømmelsesrapport for perioden fra den 1. juli til den 31. december 2002.
            
         
               —
            
            
               Kommissionen for De Europæiske Fællesskaber tilpligtes at afholde sagens omkostninger.
            
         Søgsmålsgrunde og væsentligste argumenter:
   Sagsøgeren har til støtte for søgsmålet først gjort gældende, at han er blevet bedømt af en bedømmer i samme lønklasse som ham, og som konkurrerer med sagsøgeren om en forfremmelse. Ifølge sagsøgeren indebærer dette en interessekonflikt hos bedømmeren. Sidstnævnte har i strid med statuttens artikel 14 ikke informeret ansættelsesmyndigheden herom.
   Sagsøgeren har dernæst gjort gældende, at der ikke er sammenhæng mellem bedømmelsen i den anfægtede rapport og det antal points, sagsøgeren blev tildelt. Sagsøgeren har endvidere anført, at der er sket en tilsidesættelse af begrundelsespligten samt af hans ret til kontradiktion i forbindelse med en af bedømmeren fremsat bemærkning om, at sagsøgeren angiveligt ikke overholder den normale arbejdstid.